Je Amey, sires de Monfacon, fais savoir à touz que je reprent de mons. Jeham, conte de Bourgoigne et signour de Salins, tout quanque mess. Lambers de Goncens a à Nasey et doit avoir, en quelque meniere que il i ait aucune chose, laquele chose mess. Lambers reprent de moy en leu dou giete de Goncens, que mes sires lidiz Jehans et je avons quité par la priere doudit Lambert, et je le reprent doudit Jeham en leu doudit giete, lequel je tenoie de luy. En tesmoignage de laquel chose, je ai mis mon seel en ces lettres. Ce fut fait l’an de l’incarnation Nostre Signour qui corroit par mil et doux cens et cinquante et nuef, ou mois d’avril.